  Анжелика Тихонова корреспондент Алнаш ёросысь Асан совхоз-техникум черкогуртысь 11 аресъем Никита Катаев Рязаньын пинал арганчиослэн «Тальяночка» I огъяросси вожвылъяськоназы II степенё лауреат луиз. Пияш «Сольное исполнительство» номинацие пыриськиз. Со сярысь ивортодэтъя «Удмуртия» агентстволэн корреспондентэзлы арганчилэн дышетӥсез, Асан совхоз-техникум черкогуртысь культура юртысь аккомпаниатор Валерий Гоголев вераз. Никита Катаев со дорын витетӥ арзэ дышетске ни. Арганэныз пияш пӧртэм конкурсъёсы пыриське: улосвылкуспо, огъяросси, калыккуспо. Котькытын лауреат луэ. Валерий Гоголевлэн верамезъя, берло арзэ но соос трос гинэ онлайн вожвылъяськонъёсын асьсэзыс возьматӥзы. Нош таиз нырысетӥез офлайн- конкурс луиз. Шумпотоно, таӵе вакытэ но ортчытыны быгатӥзы. Конкурс туж умой радъямын вал. <…> Туж ӟеч мылкыдын бертӥмы, малы ке шуоно жюриосын но туж шуныт пумиськон ортчиз. Собере творческой лаборатория ортчытӥзы. Туж зол крезьгурчиос ӵектонъёссэс, замечаниоссэс веразы Валерий Гоголев, Асан совхоз-техникум черкогуртысь культура юртысь аккомпаниаторВалерий Гоголев пусйиз, вожвылъяськонын шоро-куспо пыриськисьёс ик ӧй вал, ваньзы туж кужмо арганчиос. Никита Катаев финн-угор калыкъёслэн тодмо гуръёсынызы Валерий Гоголевен дасям попурри быдэстӥз. Отчы эстонъёслэн, финнъёслэн, комиослэн, мордваослэн, поръёслэн но удмуртъёслэн гуръёссы пыризы. Со сяна, дышетӥсезлэн обработкаеныз ик «Коробейники» ӟуч калык кырӟанъя вариациосты шудӥз. Со туж тунсыко пияш. Волейболэн но шудэ, шахматэн но шудэ, куасэн но бызьылэ. Трос предметъёсъя олимпиадаосы ветлэ. Ӟечок, котькытчы но вуэ. Анаез-атаез но туж туртто Валерий Гоголев, Асан совхоз-техникум черкогуртысь культура юртысь аккомпаниаторКонкурсэ Россилэн 15 улосъёсысьтыз 100 пинал арганчиос пыриськизы: Удмуртиысь, Башкириысь, Бурятиысь, Чувашиысь, Курск, Архангельск, Саратов, Свердловск, Нижний Новгород, Омск, Оренбург, Тверь, Белгород, Рязань улосвылъёсысь но Москваысь. Алнаш ёросысь Никита Катаев сяна, вожвылъяськонэ онлайн амалэн Дэриысь пиналъёс но Кизнерысь ансамбль пыриськизы. Конкурслы йылпумъянъёсъя «Сольное исполнительство» номинациын Дэриысь Максим Андреев II степенё лауреат луиз, нош Матвей Житкевич – III степенё лауреат. Кыкназэс ик Дмитрий Варфаламеев дасяз. «Ансамблевое исполнительство» номинациын Кизнерысь «Зори Кизнера» культура юртысь арганчиослэн «Кармыжские соловьи» калык ансамбльзы (кивалтӥсьсы Геннадий Бускин) дипломант луиз. Пиналъёслэсь шудэмзэс ӧнерлыко жюри дунъяз: Анатолий Цеп – ӵектослэн авторез, Россиысь калык творчествоя В. Д. Поленов нимо кун юртысь крезьгур искусствоя ёзэтэн кивалтӥсь; Виктор Маляров – Россиысь Гнесинъёс нимо крезьгуръя академиысь «Национальные инструменты народов России» кафедраысь профессор, крезьгурчи; Павел Уханов – Россиысь Гнесинъёс нимо крезьгуръя академиысь «Национальные инструменты народов России» кафедраысь бадӟымез дышетӥсь. Вожвылъяськон Россиысь лулчеберетъя министерство юрттэмен ортчиз. Офлайн амалэн пыриськисьёсты Сергей Есенинлэн вордӥськем палъёсаз экскурсие нуллӥзы.  Тодэ вайытом, 2021-тӥ арын толсуре Дэбес ёросысь Пыктыдур (Нижняя Пыхта) гуртын фольклорлы но калыктодослы сӥзем «Веретено» фестиваль (6+) ортчоз.  Тегъёс: Лулчеберет Удмуртия вожвылъяськон пиналъёс Алнаш крезьгур  